भोजपुरी में चीनी भा चिन्नी, एकदम उज्जर दानेदार चीनी के कहल जाला। एकर उत्पत्ती चीन देस के ऊपर भइल बतावल जाला। हालाँकि गन्ना के रस से रवादार गुड़ आ ढोंकादार खंड बनावे के बिधि भारत में खोजल गइल आ इहाँ से बाकी जगह चहुँपल, एकरा के साफ क के उज्जर रंग देवे के खोज फारस में आ मिस्र में भइल अइसन मानल जाला (जवना से मिस्री भा मिसरी शब्द के उत्पत्ती बतावल जाला) आ चीन एगो समय में अइसन उज्जर चीनी के बड़हन उत्पादक बनल जहाँ से ई शब्द भारत में चलन में आ गइल। हालाँकि, ज्यादातर लोग एह शब्द के उत्पत्ती चीन देस के साथे जोड़े ला, कुछ लोग एकरा के फारसी शब्द शीरनी से भी जोड़े ला जे मध्यकाल में सत्यपीर (सत्यनारायण भगवान) के परसाद में चढ़ावल जाय।